Ghana fotosamfo Owura Ken Ofori-Atta dze abɔto gua dɛ, aban dze tuol buutu sika ne ngyegyee reba bio. Tuol buutu yɛ bea pɔkyee bi a aban ayɛ wɔ hɛn kwantsempɔn ahorow do a wɔgyegye ahɛn ahorow a wɔnam kwantsempɔn no do no tow. Ɔyɛ sika bi a ne ngyegyee dze edwuma abrɛ ɔdodow dɛ mbrɛ sɛbew, hɔn a woedzi dzɛm na aban hyɛ da araa fa hɔn ma wɔyɛ edwuma a ɔtse dɛm no. Sɛ yeyi iyinom fi hɔ a, hɔn a wɔtɔn nsu, nsa dɔkɔdɔkɔ ahorow, atwembɔr, kraakye-awe-esu, borɛdze kyepese na adzetɔmfo ahorow a wɔkeka ho so tɔn adze nya sika dze hwɛ hɔnho na hɔn ebusua wɔ mbeambea ahorow a tuol buutu wɔ no.
Ɔberɛfɛw 21, 2022 na Ghana fotosamfo Owura Ken Ofori-Atta dze bɔtoo gua dɛ aban etwa sika a ɔtse dɛm no ne ngyegyee mu na ɔrebɛdan mbeambea a ɔtsetse dɛm a sika ne ngyegyee kɔ do wɔ hɔ no eguaree ama sɛ adrɔbafo na ahɛnfowfo du hɔ na sɛ wɔpɛdɛ wɔyɛ hɔnho yie a, woeenya beebi ayɛ. Asɛm yi bɛdaan tsirasɛm tsitsir wɔ ɔman yi mu ma nsɛnkyerɛwfo na hɔn a ɔman no da hɔn akoma do booboo ho araa nko.
Afe kortsee nye yi, Ghana fotosamfo Owura Ken Ofori-Atta dze abɔto gua dɛ, aban dze tuol buutu sika ne ngyegyee reba bio. Nhwehwɛmu kyerɛ dɛ, aban hweer Amereka dɔla no ɔpepem du ($10M) ber a otwaa tuol buutu sika ne ngyegyee mu no. Iyi ama aban ehu dɛ, tuol buutu sika ne ngyegyee no yɛ adze a ɔdze sika brɛ ɔman no papaapa na ɔma afofor nkankan dzɛmdzifo edwuma. Tuol buutu sika ne ngyegyee a wɔdze reba bio no yɛ towgyegye nhyehyɛɛ a aban dze egu akwan mu wɔ afe 2023 Ghana akɔnwoma kɛse no mu a Fotosamfo Owura Ken Ofori-Atta dze kɔtoo mbrahyɛbaguafo enyim Yawda Ɔberɛfɛw 24, 2022. Sika no ne ngyegyee bɛhyɛ ase Sanda bosoom wɔ afe 2023 mu. Asɛm yi yɛ enyigyesɛm a ɔmamfo enyi da kwan dɛ aban bɛyɛ no dɛ mbrɛ ɔaka no pɛpɛɛpɛr dɛ mbrɛ sika no ne ngyegyee dze edwuma brɛ ɔmamfo no.
Oye dɛ aban asan dze tuol buutu sika ne ngyegyee reba bio anaa edwen dɛ onnyi dɛ aban san dze ba bio? Kyerɛ w’adwen wɔ hɛn sohyial midia prama ahorow no do.
